DA: ‘Mthethwa besig met heksejag, verdeel Suid-Afrikaners’  Minister Nathi Mthethwa. Foto: Siyabulela Duda/GCIS Nathi Mthethwa, minister van sport, kuns en kultuur, se versoek vir ŉ verduideliking oor hoekom ŉ groep Suid-Afrikaanse rugbyspelers nie die knie gebuig het ter steun van die Black Lives Matter (BLM)-veldtog nie, is ŉ heksejag en sy uitsprake verdeel Suid-Afrikaners. DA-LP Zakhele Mbhele het gesê sy party verwerp Mthethwa se versoek aan die Suid-Afrikaanse Rugbyunie (Saru) vir ŉ verduideliking oor hoekom die Sale Sharks se agt Suid-Afrikaanse spelers nie die knie gebuig het nie. “Minister Mthethwa se versoek is heeltemal belaglik en niks minder nie as ŉ heksejag wat daarop gemik is om die spelers sleg te praat vir die uitoefening van hul grondwetlike regte van vryheid van keuse en vryheid van assosiasie.” Dit is sulke uitsprake wat Suid-Afrikaners verdeel, meen Mbhele. “Geen Suid-Afrikaner moet gedwing word om steun vir enige beweging te toon nie. Suid-Afrika is ŉ grondwetlike demokrasie, en vryheid van keuse en vryheid van assosiasie is fundamentele regte.” Volgens Mbhele is dit spelers se eie keuse of en wanneer hulle solidariteit en steun wil wys vir die BLM-veldtog en is dit nie die minister of regering se plek om hulle voor te sê of te beswadder in dié verband nie. Mthethwa loop erg deur sedert hy Maandag gesê het hy is nie gelukkig met dít wat hy in Engeland gesien het nie. “BLM is belangrik. Die feit bly dat swart spelers al onder rassisme in Suid-Afrika deurgeloop het. Daar is diegene wat rassisme in die geheim beoefen en ons sal hulle jag omdat ons die pyn ken wat rassisme veroorsaak.” Die burgerregteorganisasie AfriForum het gesê hy beskou die minister se aandrang dat SA Rugby teen dié spelers moet optree, as diktatoriaal. “Mthethwa se versoek is kenmerkend van ŉ regering wat toenemend diktatoriaal optree en vir burgers wil voorskryf hoe hulle moet dink en optree,” het Ernst Roets, hoof van beleid en aksie by AfriForum, gesê. Solidariteit het gesê hy sal intree namens enige van die agt spelers wat deur die minister geteiken is, asook enige ander sportlui wat in die beoefening van hul beroep benadeel word weens hul weiering om die BLM-beweging te ondersteun. Die VF Plus het gesê Mthethwa se dreigemente teen sportlui wat nie die knie voor die BLM-ideologie wil buig nie, is ongrondwetlik en verkeerd. “Suid-Afrika se Grondwet maak voorsiening vir vryheid van assosiasie en indien die minister dink hy kan deelnemers aan sport of enigiemand anders verplig om voor BLM te buig, onderwerp hy hulle aan Marxisme,” het die VF Plus se leier, dr. Pieter Groenewald, gesê. Die Sale Sharks se agt Suid-Afrikaanse spelers, Rob du Preez (losskakel), Faf de Klerk (skrumskakel), Dan du Preez (agtsteman), Jono Ross (kaptein en flank), Lood de Jager (slot), Jean-Luc du Preez (slot), Akker van der Merwe (haker) en Coenie Oosthuizen (stut), het nie Vrydagaand die knie voor hul wedstryd teen Harlequins gebuig nie. Die spelers het egter steeds gewys dat hulle teen rassisme gekant is deur T-hemde te dra met die woorde “Rugby Against Racism” daarop.